Wismar

Wismar je bývalé hanzové mesto, dnes dôležitý prístav a mestský okres v severnom Nemecku. Leží v spolkovej krajine Meklenbursko-Predpomoransko na pobreží Baltského mora asi 45 kilometrov východne od Lübecku a 30 kilometrov severne od Schwerinu. Podľa údajov z roku 2005 má 45 000 obyvateľov, viac ako dvojnásobok počtu z roku 1905. V roku 2002 bolo centrum mesta spoločne s centrom Stralsundu ako centrami hanzovej ligy pridané organizáciou UNESCO na zoznam svetového kultúrneho dedičstva. V centrách týchto miest sa nachádza veľa významných tehlových budov typických pre túto časť Nemecka a bývalé bohaté hanzové mestá. História Pôvodne tu bola slovanská osada Wyszomir. Wismar je prvýkrát zmieňovaný v roku 1229, kedy dostal niektoré mestské práva. V rokoch 1257 až 1358 bol sídlom Meklenburských kniežat. V roku 1259 sa s mestami Lübeck a Rostock spojil proti početným útokom baltských pirátov. Pripojením ďalších miest vznikla Hanzová liga. Počas 13. a 14. storočia bol Wismar prosperujúcim hanzovým mestom, kde pôsobilo aj veľa dielní, napríklad na spracovanie vlny. Rozkvet i napriek odlivu obyvateľov trval až do 16. storočia. Pod švédskou nadvládou Po uzavretí Vestfálskeho mieru v roku 1648 pripadlo mesto Švédsku. Od roku 1653 v meste zasadal najvyšší súd švédskych území v Nemecku. V roku 1803 Švédi založili mesto i s panstvom Meklenburgovcom s právom spätného vykúpenia po sto rokoch. V roku 1903 sa Švédsko svojich nárokov vzdalo. Na prelome 19. storočia bolo vo Wismare veľa dôležitých manufaktúr na spracovanie železa, asfaltu, ale i papierne a výroba strojov. Rozvinutý bol najmä námorný obchod. Dovážalo sa uhlie, drevo a železo. Naopak vyvážalo sa obilie, maslo a olejniny. Prístav bol však dostupný len pre lode s ponorom do 5 metrov a tak s nástupom veľkých parných lodí význam obchodu upadal. Pamiatky V centre mesta sa nachádza najväčšie severonemecké námestie s rozmermi 100-krát 100 metrov, obklopené elegantnými stavbami všetkých sloh (umenie)|slohov. Na severnej strane námestia stojí klasicistická radnica, postavená v rokoch 1817 až 1819. V strede námestia stojí Wassserkunst s prepracovanou kovanou fontánou dovezenou v roku 1602 z Holandska. Ďalšou zaujímavosťou je gotické skladisko z roku 1380 známe ako Alter Schwede. Osemdesiat metrov vysoká veža chrámu svätej Marie je len zvyškom pôvodnej impozantnej gotickej stavby. Tehlový chrám z 13. storočia bol ťažko poškodený počas druhej svetovej vojny a potom úmyselne zničený východonemeckým komunistickým režimom v roku 1960. Wismar je dnes tiež dôležitou obchodnou križovatkou s prístavom a veľkou lodenicou pre stavbu veľkých lodí. Partnerské mestá Aalborg, Dánsko, 1961 Calais, Francúzsko, 1966 Halden, Nórsko, 1991 Kalmar, Švédsko, 2002 Kemi, Fínsko, 1959 Lübeck, Nemecko, 1987 Galéria Referencie Iné projekty Commons ponúka multimediálne súbory na tému Wismar Externé odkazy Oficiálny web mesta Archivované 2016-03-05 na Wayback Machine Stránky o zničení kostola svätej Márie Archivované 2013-06-24 na Wayback Machine Historické centrá Stralsundu a Wismaru (UNESCO) Zdroj Tento článok je čiastočný alebo úplný preklad článku Wismar na českej Wikipédii.